એ વર્ષ બહુ ઝડપથી અને લગભગ કોઈ જ પીડાદાયક ઘટના વગર પસાર થઈ ગયું. દિવસમાં આટલા બધા કલાક ઓસ્કરે કામ કર્યું હોય એવું આ પહેલાં ક્યારેય બન્યું ન હતું! પાર્ટીઓમાં ભાગ લેવો, જાઝ ક્લબમાં શરાબપાન અને રૂપાળી ક્લોનોવ્સ્કાના ફ્લેટની મુલાકાતો! વૃક્ષો પરથી ખરતા પાંદડાં જોયાં ત્યારે છેક તેને આશ્ચર્ય થયું, કે વર્ષ ક્યારે પૂરું થઈ ગયું! પહેલાં ઉનાળો પૂરો થઈ જવાને કારણે, અને હવે પાનખરમાં વહેલા શરૂ થઈ ગયેલા વરસાદને કારણે સમય પસાર થઈ જવાનો અહેસાસ ઓર ઊંડો થઈ રહ્યો હતો. ઋતુઓની અનિયમિતતા, સોવિએતને ખાસ લાભ આપવાની સાથે-સાથે બધા જ યુરોપિઅનો પર અસર કરવાની હતી, પરંતુ લિપોવા સ્ટ્રીટમાં ઓસ્કર શિન્ડલર પર ઋતુની ખાસ કોઈ અસર થઈ ન હતી. એવામાં અચાનક, ૧૯૪૧ના અંત ભાગમાં ઓસ્કરની ધરપકડ કરવામાં આવી. જરૂર કોઈકે તેને દગો દીધો હશે, પોમોર્સ્કા સ્ટ્રીટ જઈને જરૂર કોઈએ તેની વિરુદ્ધ બાતમી આપી દીધી હશે! ખબર આપનાર પોલેન્ડના શિપિંગ ક્લર્કમાંથી એકાદ હોઈ શકે! અથવા તો યુદ્ધસામગ્રી વિભાગના જર્મન ટેકનિશ્યનોમાંથી પણ કોઈ હોય! કંઈ કહી શકાય તેમ ન હતું. સાદાં કપડાંમાં સજ્જ ગેસ્ટાપોના બે માણસો કારમાં બેસીને એક સવારે લિપોવા સ્ટ્રીટમાં આવી પહોંચ્યા, અને એમેલિયા ફેક્ટરીને તાળા મારવા માટે આવ્યા હોય એ રીતે પોતાની મર્સિડીઝ ગાડી વડે માર્ગ રોકીને ઊભા રહી ગયા! ઉપરના માળે આવેલી ઑફિસમાં ઓસ્કરની સામે ઊભા થઈ જઈને તેમણે વ્યવસાયને લગતા બધા રેકોર્ડ પોતાની સાથે લઈ જવાનો હુકમ ઓસ્કરને બતાવ્યો. ઓસ્કરના વ્યવસાય અંગેની કોઈ જ જાણકારી તેમને હોય એવું લાગતું ન હતું. “ખાસ કરીને કયા ચોપડા તમારે લઈ જવા છે?” શિન્ડલરે તેમને પૂછ્યું.